Kåre Conradi
Store norske leksikon,Kunst og estetikk,Film, TV og teater,Norske skuespillere
Kåre Conradi er en norsk skuespiller og sanger. Han mottok Radioteatrets Blå Fugl-statuett i 2007, for rollen som Falk i Ibsens Kjærlighetens komedie, og i 2016 fikk han Heddaprisen i klassen for beste mannlige skuespiller for tittelrollen i Shakespeares Richard III, Nationaltheatret.
Teaterarbeid Kåre Conradi er utdannet ved Statens Teaterhøgskole og ved London Academy of Music & Dramatic Art (LAMDA). Han debuterte på Oslo Nye Teater i 1989, som Peder Pilt i musikalen Jenta mi av Henning Sommerro og Edvard Rønning. Fra 1995 arbeidet han ved Nationaltheatret, oppbrutt av en periode på Trøndelag Teater. Han var del av den kunstneriske ledelsen på Teatret på Torshov 2001–2003.Blant Conradis viktigste roller hører tittelrollene i Hamlet (Trøndelag Teater 1998) og nevnte Richard III, Håkon Håkonssøn i Kongsemnerne (Nationaltheatret i samarbeid med svenske Dramaten og danske Det Kongelige Teater 2005), tittelrollen i Peer Gynt (Teater Ibsen 2013) og rollen som Alfred Allmers i Lille Eyolf (Nationaltheatret 2014). Han spilte Edward i Skylight av David Hare (Nationaltheatret 1995), Jacob Berg i Erasmus Montanus (Nationaltheatret 1996), Tom i Glassmenasjeriet (Trøndelag Teater 1998) og åtte roller i Stones in his Pockets (Torshovteatret 2001, med gjenopptakelse på Riksteatret 2003). I 2015 spilte han Edward IV i Trevor Nunns regi av The Wars of the Roses, på Rose Theatre i Kingston, England.I musikalteatret har han blant annet hatt rollene som Tony i West Side Story (Trøndelag Teater 1997), Higgins i My Fair Lady (Oslo Nye Teater 2003 og Folketeateret 2013), Don Lockwood i Singin' in the Rain (Oslo Nye Teater 2008) og Sky Masterson i Guys and Dolls (Oslo Nye Teater 2014). Conradi har dessuten turnert som oppleser og jazz- og kabaretsanger. Film og TV Conradi har medvirket i Anne Holt-filmatiseringene Blind gudinne (TV-versjon 1997) og Salige er de som tørster (1997) og i TV-seriene Hotell Oslo (1996) og I romantisk tid (1998, som Welhaven). Han spilte Platon og Hegel i musikalversjonen av Sofies verden (1999), og hadde også en rolle i filmversjonen samme år. Videre hadde han rollen som Roald Amundsen i den britiske TV-filmen Northwest Passage (2004).På TV har Kåre Conradi hatt roller blant annet i Tiden før Tim (2002), Størst av alt (2007) og den britiske serien Clique (2017). Han spilte Jonas Wergeland i Eva Isaksens TV-serie Erobreren (2012), etter Jan Kjærstads Forføreren-trilogi. I den historiske humorserien Vikingane (2016-2020) har han en av hovedrollene, som Orm.Kåre Conradi er samboer med musiker Lene Marlin. Les mer i Store norske leksikon norsk teaterhistorie norsk film Eksterne lenker Sceneweb.no om Kåre Conradi Nationaltheatret om Kåre Conradi Internet Movie Database